ddrg/super_eurlex huggingface dataset:
KIRJALLINEN KYSYMYS E-0897/02 esittäjä(t): Stavros Xarchakos (PPE-DE) komissiolle. Oppivelvollisuuden alaisen koulunkäynnin keskeyttäminen.



Virallinen lehti nro 229 E , 26/09/2002 s. 0156 - 0157



KIRJALLINEN KYSYMYS E-0897/02 esittäjä(t): Stavros Xarchakos (PPE-DE) komissiolle (5. huhtikuuta 2002) Aihe: Oppivelvollisuuden alaisen koulunkäynnin keskeyttäminen Kreikan lehdistössä julkaistujen tietojen mukaan 150 000 lasta on keskeyttänyt keskikoulun viime vuosien aikana, ja 10 000 lasta keskeyttää vuosittain oppivelvollisuuden alaisen koulunkäynnin. Nämä tiedot ilmenevät oppilaskatoa koskevasta tutkimuksesta, jonka on laatinut toisen asteen koulun loppuun käyneiden oppilaiden työmarkkinoille siirtymistä seuraava elin, joka toimii Kreikan pedagogisen instituutin alaisuudessa. Edellä mainitun tutkimuksen mukaan suurin oppilaskato keskikoulusta on havaittavissa Evritanian, Ilian, Lakonian, Ksanthin ja Rodopin lääneissä ja Kreetan sekä Dodekanesian ja Joonianmeren saarten matkailualueilla. Voiko komissio kertoa, onko se tietoinen edellä mainitusta asiasta? Kuinka komissio voisi toimia saadakseen Kreikan ryhtymään konkreettisiin toimiin edellä mainitun ilmiön torjumiseksi? Kuinka suuri osuus oppilaista keskeyttää oppivelvollisuuden alaisen koulunkäynnin muissa EU:n jäsenvaltioissa? Mikä on lukutaidottomien osuus väestöstä tällä hetkellä kussakin EU:n 15:ssä jäsenvaltiossa? Viviane Redingin komission puolesta antama vastaus (31. toukokuuta 2002) Yleissivistävän koulutuksen alalla jäsenvaltioilla on toissijaisuusperiaatteen mukaisesti yksinomainen vastuu omien koulutusjärjestelmiensä järjestämisestä ja niiden sisällöstä. Komissio ei siis voi puuttua asiaan eikä pyytää Kreikkaa toteuttamaan konkreettisia toimenpiteitä. Eurostat on toimittanut seuraavat tiedot jäsenvaltioiden tilastoista: >TAULUKON PAIKKA> Komissiolla ei ole kattavia ja varmoja tietoja lukutaidottomien nykyisistä määristä viidessätoista jäsenvaltiossa eikä tietoja ylemmän perusasteen koulutuksen keskeyttämisestä.
KIRJALLINEN KYSYMYS E-0453/02 esittäjä(t): Isidoro Sánchez García (ELDR) neuvostolle. Marokkoa ja Länsi-Saharaa koskeva yhteisön ulkopolitiikka.



Virallinen lehti nro 229 E , 26/09/2002 s. 0089 - 0089



KIRJALLINEN KYSYMYS E-0453/02 esittäjä(t): Isidoro Sánchez García (ELDR) neuvostolle (27. helmikuuta 2002) Aihe: Marokkoa ja Länsi-Saharaa koskeva yhteisön ulkopolitiikka YK:n oikeusasiain osasto antoi 29. tammikuuta tuomion siitä, mitä Marokon läsnäolo Länsi-Saharan alueella merkitsee juridisesti Marokon ja joidenkin Länsi-Saharan vesialueella toimivien öljy-yhtiöiden tekemien öljynporaussopimusten kannalta. Tämän takia Euroopan unionin on käsitykseni mukaan muutettava huomattavasti Marokkoa koskevaa ulkopolitiikkaansa. Voiko neuvosto ilmoittaa minulle Euroopan unionista tehdyn sopimuksen 21 artiklan nojalla, mihin toimenpiteisiin se aikoo ryhtyä noudattaakseen mainittua tuomiota Euroopan unionin ja Marokon välisissä suhteissa, kun on kyse Länsi-Saharan aluetta koskevista seikoista? Yhteinen vastauskirjallisiin kysymyksiin E-0453/02 ja P-0575/02 (26. kesäkuuta 2002) Länsi-Saharan kysymyksestä käydään parhaillaan keskusteluja YK:n turvallisuusneuvostossa. Euroopan unionin neuvosto seuraa näitä keskusteluja tiiviisti ja antaa täyden tukensa YK:n toimille vakaan ja kestävän ratkaisun löytämiseksi. Neuvosto on säännöllisesti yhteydessä YK:n pääsihteerin henkilökohtaiseen edustajaan James Bakeriin ja kaikkiin kiistan osapuoliin ja on valmis edesauttamaan luottamuksen ilmapiirin syntymistä asianomaisten osapuolten välille hyväksyttävään ratkaisuun pääsemiseksi. Neuvosto ei ole tähän mennessä hyväksynyt virallista kantaa YK:n oikeudellisen osaston lausuntoon.
KIRJALLINEN KYSYMYS E-1150/02

esittäjä(t): Michl Ebner (PPE-DE) komissiolle

(24. huhtikuuta 2002)

Aihe: Kirjojen ja lukutaidon vuosi

Euroopan parlamentin jäsen Barbara O'Toole vaatii kirjantuotannon uusia haasteita käsittelevässä mietinnössä kirjojen ja lukutaidon eurooppalaisen teemavuoden nimittämistä. Aloite toimisi esikuvana, jonka tarkoituksena on edistää ja kannustaa eurooppalaisten lukemisharrastusta sekä lisätä kansalaisten tietoisuutta kirjojen lukemisen merkityksestä.

Aikooko komissio julistaa jonkin vuoden tällaiseksi kirjojen ja lukutaidon eurooppalaiseksi teemavuodeksi, ja minä vuonna tämä mahdollisesti toteutettaisiin?

Viviane Redingin komission puolesta antama vastaus

(31. toukokuuta 2002)

Komissio kannattaa arvoisan parlamentin jäsenen mainitseman kirjatuotannon uusia haasteista koskevan mietinnön näkökulmaa; on tärkeää torjua lukutaidottomuutta ja toiminnallista lukutaidottomuutta sekä lisätä kansalaisten tietoisuutta kirjojen ja sähköisen julkaisutoiminnan tärkeydestä tietotaloudessa.

Tämän vuoksi Euroopan yhteisö käynnisti yhdessä Euroopan neuvoston kanssa kampanjan Lukemisen ilo, jossa kerrottiin eurooppalaisille kirjoista ja lukemisesta. Kampanja toteutettiin huhtikuun 1993 ja syyskuun 1994 välisenä aikana, ja sen yhteydessä järjestettiin monenlaisia, kirjoihin ja lukemiseen liittyviä tapahtumia.

Kirjoille ja lukutaidolle omistetun teemavuoden järjestäminen ei ole mahdollista keskipitkällä aikavälillä, sillä vuosi 2003 on vammaisten teemavuosi(1) ja vuosi 2004 urheilukasvatuksen teemavuosi(2).

Joudutaan myös ottamaan huomioon, että koulutus- ja kulttuurialan lisäksi muutkin toiminta-alat saattavat esittää toiveita teemavuoden järjestämiseksi.

Näin ollen komissio pohtii mieluummin mahdollisuutta järjestää kirjoille ja lukemiselle omistettu päivä, viikko tai kuukausi.

(1) Neuvoston päätös 2001/903/EY, tehty 3 päivänä joulukuuta 2001, Euroopan vammaisten teemavuodesta 2003, EYVL L 335, 19.12.2001.

(2) Ehdotus: Euroopan parlamentin ja neuvoston päätös Euroopan liikuntakasvatuksen teemavuodesta 2004, EYVL C 25 E, 29.1.2002.
KIRJALLINEN KYSYMYS E-0183/02 esittäjä(t): Stavros Xarchakos (PPE-DE) komissiolle. Kulttuurialan toimijoiden rahoitus Kreikassa.



Virallinen lehti nro 229 E , 26/09/2002 s. 0060 - 0061



KIRJALLINEN KYSYMYS E-0183/02 esittäjä(t): Stavros Xarchakos (PPE-DE) komissiolle (6. helmikuuta 2002) Aihe: Kulttuurialan toimijoiden rahoitus Kreikassa Kuten tiedetään, Euroopan unioni rahoittaa yhteisön tukikehyksen kautta kulttuuria tukevia aloitteita Kreikassa. Voiko komissio ilmoittaa minulle, minkä verran Kreikalle on myönnetty määrärahoja yhteisön toisen ja kolmannen tukikehyksen kautta kulttuurialan toimintaohjelmia varten vuodesta 1994 alkaen tähän päivään saakka? Mitkä kreikkalaiset kulttuurialan toimijat ja kulttuuriohjelmat ovat saaneet rahoitusta (pyydän yksityiskohtaista erittelyä), kuinka suuri yhteisön osuus on ollut kussakin tapauksessa ja kuinka moni hankkeista on toteutunut? Missä tapauksissa komissio on pyytänyt yhteisön varojen palauttamista? Michel Barnier'n komission puolesta antama vastaus (3. huhtikuuta 2002) Ohjelmakaudella 19941999 Euroopan aluekehitysrahasto (EAKR) myönsi Kreikan kulttuurialalle yhteisön tukikehyksen mukaista yhteisrahoitusta osana Matkailu ja kulttuuri -toimenpideohjelman Kulttuuri-alaohjelmaa. Kyseisen alaohjelman rahoitukseen myönnettiin kaikkiaan 208,4 miljoonaa euroa, joista yhteisön osuus oli 135,9 miljoonaa euroa. Kreikan viranomaisten toimittamien tietojen mukaan määrärahat sidottiin kansallisiin hankkeisiin. Ohjelmakaudella 20002006 Kulttuuri-toimenpideohjelmalle on yhteisön tukikehyksessä varattu 604,9 miljoonaa euroa, joista EAKR:n osuus on 414,3 miljoonaa euroa. Ohjelman painopistealueita ovat kulttuuriperinnön vaaliminen ja hyödyntäminen sekä modernin kulttuurin kehittäminen. Hankkeiden sijasta Euroopan unioni yhteisrahoittaa alueellisia ja alueiden yhteisiä kehittämisohjelmia. Alueelliset ja kansalliset hallintoviranomaiset, joille hanke-ehdotukset toimitetaan, arvioivat ja valitsevat hankkeet ja lopulliset yhteisön tuensaajat. Nämä toimet eivät siis kuulu komission tehtäviin. Hallintoviranomaisten on säilytettävä valintaprosessia koskevat tiedot komission tarkastuksia varten. Komissio kehottaa parlamentin jäsentä pyytämään tarkempia tietoja hankkeista Kreikan kulttuuriministeriöltä. Komissio ei ole pyytänyt kyseisten ohjelmien osalta varojen palauttamista.
KIRJALLINEN KYSYMYS E-0067/02 esittäjä(t): Camilo Nogueira Román (Verts/ALE) neuvostolle. Neuvoston puheenjohtajavaltion kanta vuonna 2002 toteutettavaan yhteisen kalastuspolitiikan uudistamiseen.



Virallinen lehti nro 229 E , 26/09/2002 s. 0053 - 0053



KIRJALLINEN KYSYMYS E-0067/02 esittäjä(t): Camilo Nogueira Román (Verts/ALE) neuvostolle (25. tammikuuta 2002) Aihe: Neuvoston puheenjohtajavaltion kanta vuonna 2002 toteutettavaan yhteisen kalastuspolitiikan uudistamiseen Puheenjohtajavaltio Espanjan julkistamiin prioriteetteihin ei valitettavasti kuulu kannanottoa yhteisen kalastuspolitiikan uudistamiseen, joka on tarkoitus toteuttaa vuonna 2002. Miten neuvosto suhtautuu tähän uudistukseen ja erityisesti yhteisen kalastuspolitiikan yhteensovittamiseen Euroopan unionin perusperiaatteiden kanssa? Mikä on neuvoston kanta kalastusoikeuksien yhteisöllistämiseen ja niin sanotun suhteellisen tasapainon periaatteen poistamiseen tai uudistamiseen? Tämä periaate pitää yllä etuoikeuksia ja syrjinnän muotoja yhteisövesillä samaan aikaan, kun kulutusmarkkinoilla pätee EU:lle ominainen yhdenvertaisuuden periaate. Vastaus (25. kesäkuuta 2002) Kuten arvoisa parlamentin jäsen ehkä muistaa, ministeri Miguel Arias Cañete esitteli puheenjohtajavaltio Espanjan kalastusalan painopisteet Euroopan parlamentin kalatalousvaliokunnalle 23. tammikuuta 2002. Neuvosto ei voi vastata yhteisen kalastuspolitiikan uudistamista koskevaan kysymykseen, koska komissio ei ole vielä esittänyt sitä koskevia ehdotuksiaan.
KIRJALLINEN KYSYMYS P-1146/02

esittäjä(t): Niels Busk (ELDR) komissiolle

(16. huhtikuuta 2002)

Aihe: Vesipolitiikan puitteita koskeva direktiivi

Katsooko komissio, että maatalouden mahdolliset typpi- ja fosforipäästöt kuuluvat yhteisön vesipolitiikan puitteista annetun neuvoston direktiivin piiriin, kun direktiivin mukaan prioriteettiaineiden päästöjä on vähennettävä ja vaarallisten prioriteettiaineiden päästöt on lopetettava?

Margot Wallströmin komission puolesta antama vastaus

(23. toukokuuta 2002)

Vaikka vesipolitiikan puitedirektiiviä(1) sovelletaankin tähän asiaan, fosfori ja typpi eivät ole päätöksen N:o 2455/2001/EY(2) mukaisia prioriteettiaineita. Niinpä päästöjen vähentämisen ja lopettamisen vaatimukset eivät koske näitä pilaavia aineita.

Kuitenkin sekä fosfori että typpi mainitaan vesipolitiikan puitedirektiivin liitteen VIII Viitteellinen luettelo merkittävimmistä pilaavista aineista 11 kohdassa aineiksi jotka aiheuttavat rehevöitymistä. Tässä mielessä jäsenvaltioiden on otettava kumpikin näistä pilaavista aineista huomioon vesipiirin hoitosuunnitelman määritelmässä ja täytäntöönpanossa. Lyhyesti sanottuna tämä merkitsee sitä, että aineiden aiheuttamat merkittävät ympäristöpaineet ja vaikutukset on otettava huomioon vesipiirien ominaispiirteissä (5 artikla), ja jos direktiivin ympäristöön liittyvät tavoitteet ovat vaarassa jäädä täyttymättä maatalouslaitosten ja -toiminnan typpi- ja fosforipäästöjen vuoksi, toimenpideohjelmaan on sisällytettävä asianmukaiset toimenpiteet (11 artikla) ja ne on ilmoitettava vesipiirin hoitosuunnitelmassa (13 artikla). Yleisesti ottaen lopullinen tavoite on vuoteen 2015 mennessä saavuttaa hyvä ekologinen tila, joka määritellään tarkemmin liitteessä V ja joka on pantu täytäntöön rehevöitymisen vaikutusten vuoksi.

Vesipolitiikan puitedirektiivin lisäksi vesien suojelusta maataloudesta peräisin olevien nitraattien aiheuttamalta pilaantumiselta vuonna 1991 annetussa direktiivissä(3) puututaan maataloudesta peräisin olevien nitraattien aiheuttamiin vaikutuksiin. Jäsenvaltioiden on ilmoitettava alueista, joilla pohjaveden nitraattipitoisuudet ovat korkeat tai joilla esiintyy pintavesien rehevöitymistä. Tällaisilla haavoittumiselle alttiilla alueilla on ryhdyttävä pakollisiin toimiin, joita ovat sekä lakisääteinen lietelantasäiliön vähimmäistilavuus että typpipitoisten lannoitteiden ja karjanlannan käyttöä koskevat vuodenaikaan ja paikkaan liittyvät rajoitukset.

(1) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista (EYVL L 327, 22.12.2000).

(2) Euroopan parlamentin ja neuvoston päätös N:o 2455/2001/EY, tehty 20. marraskuuta 2001, vesipolitiikan alan prioriteettiaineiden vahvistamisesta ja direktiivin 2000/60/EY muuttamisesta (EYVL L 331, 15.12.2001).

(3) Neuvoston direktiivi 91/676/ETY, annettu 12. joulukuuta 1991, vesien suojelusta maataloudesta peräisin olevien nitraattien aiheuttamalta pilaantumiselta (EYVL L 375, 31.12.1991).
KIRJALLINEN KYSYMYS E-0363/02

esittäjä(t): Eurig Wyn (Verts/ALE) neuvostolle

(22. helmikuuta 2002)

Aihe: Ihmisoikeuskysymykset Vietnamissa

Vietnamissa ihmiset joutuvat uskonsa takia kärsimään valtion viranomaisten sorrosta. Pastori Nguyen Hong Quang, joka on Vietnamin evankelisen mennoniittakirkkokunnan hallintokomitean puheenjohtaja ja johtaa useita hankkeita köyhien ja puutteenalaisten auttamiseksi, on joutunut useasti pelottelun ja vainon kohteeksi. Tällä tavoin valtion viranomaiset yrittävät saada pastoria ja hänen ryhmiään luopumaan uskonnollisen ja sosiaalisen toiminnan harjoittamisesta.

Lokakuussa 2001 pastori Quangille annettiin uhkavaatimus lopettaa kirkkonsa toiminta, jota johdettiin hänen keskuksena toimivasta kodistaan Binh Khanhin alueella Ho Chi Minhin kaupungissa.

Katsooko neuvosto, että ihmisoikeusjulistuksen 18 artiklaa sekä kansalaisoikeuksia ja poliittisia oikeuksia koskevaa kansainvälistä yleissopimusta, joiden perusteella kansalaiset voivat nauttia inhimilliseen vapauteen, uskonnonvapauteen, sananvapauteen ja kokoontumisvapauteen liittyvistä perusoikeuksista, ei tässä yhteydessä noudateta?

Katsooko neuvosto, että siksi olisi syytä ryhtyä toimenpiteisiin, jotta varmistettaisiin kaikkien vietnamilaisten mahdollisuus nauttia näitä inhimillisistä perusoikeuksista?

Vastaus

(25. kesäkuuta 2002)

Neuvosto pyytää arvoisaa parlamentin jäsentä tutustumaan neuvoston Christine de Veyracin esittämään kysymykseen E-0145/02 antamaan vastaukseen, jossa se palauttaa mieleen ihmisoikeuksien kunnioittamista koskevan periaatteellisen kantansa erityisesti Vietnamin osalta.

Lisäksi neuvosto ilmoittaa kysyjälle, että EU:n Hanoissa toimiva ihmisoikeustyöryhmä otti esiin pastori Quangin tapauksen Vietnamin hallituksen kanssa virallisen ihmisoikeuksista käytävän vuoropuhelun puitteissa 5. maaliskuuta pidetyssä kokouksessa.
KIRJALLINEN KYSYMYS E-0341/02 esittäjä(t): Isidoro Sánchez García (ELDR) neuvostolle. Yhtenäisen hinnoittelun käyttöönotto banaanimarkkinoilla.



Virallinen lehti nro 229 E , 26/09/2002 s. 0077 - 0077



KIRJALLINEN KYSYMYS E-0341/02 esittäjä(t): Isidoro Sánchez García (ELDR) neuvostolle (12. helmikuuta 2002) Aihe: Yhtenäisen hinnoittelun käyttöönotto banaanimarkkinoilla Teneriffan viljelijä- ja karjankasvattajayhdistyksen (Asaga) puheenjohtaja Fernando Jiménez esitti hiljattain Espanjan maatalous-, karjankasvatus- ja kalatalousministerille Miguel Arias Cañetelle Kanarian saarten banaanialan vaatimuksen siitä, että Espanjan puheenjohtajakautta hyödyntäen toteutettaisiin tarvittavia toimia, jotta vältetään banaanialan yhtenäisen hinnoittelun voimaantulo vuonna 2006 ottaen huomioon hinnoittelusta Kanariansaarten banaanialalle aiheutuvat kielteiset vaikutukset. Mitä mieltä neuvosto on tästä vaatimuksesta? Vastaus (25. kesäkuuta 2002) Banaanialan yhteisestä markkinajärjestelystä annetun asetuksen (ETY) N:o 404/93, sellaisena kuin se on muutettuna 19 päivänä joulukuuta 2001 annetulla neuvoston asetuksella (EY) N:o 2587/2001, 16 artiklan 1 kohdassa säädetään, että nykyistä banaanien tuontijärjestelyä sovelletaan siihen asti, kun tullitariffeja ja kauppaa koskevan yleissopimuksen (GATT) XXVIII artiklassa säädettyä menettelyä noudattaen vahvistettu yhteisen tullitariffin kyseisiä tuotteita koskeva tulli tulee voimaan, eli viimeistään 1 päivään tammikuuta 2006. Näin ollen neuvosto voi ottaa kantaa tähän säännökseen mahdollisesti tehtävään muutokseen vain komission asiaa koskevan ehdotuksen perusteella, jonka osalta sen olisi saatava erityisesti Euroopan parlamentin lausunto. Tällaista muutosta ei ole käsiteltävänä. Lisäksi on syytä palauttaa mieleen nykyisen järjestelyn hyväksymiseen johtaneet kansainvälisen tason olosuhteet ja tarve saattaa päätökseen riita kolmansien maiden kanssa, erityisesti Yhdysvaltojen ja Ecuadorin, samalla kun pyritään suojelemaan sekä yhteisön tuottajia että AKT-valtioiden tuontia. AKT-valtioiden kanssa yhteisöllä on niinikään sopimuksia, joiden ehdot ovat yhteensopivat yhteisön WTO:ssa tekemien sitoumusten kanssa.
KIRJALLINEN KYSYMYS P-0757/02 esittäjä(t): Giuseppe Di Lello Finuoli (GUE/NGL) neuvostolle. Umberto Bossin lausumat.



Virallinen lehti nro 229 E , 26/09/2002 s. 0130 - 0130



KIRJALLINEN KYSYMYS P-0757/02 esittäjä(t): Giuseppe Di Lello Finuoli (GUE/NGL) neuvostolle (19. maaliskuuta 2002) Aihe: Umberto Bossin lausumat Italian institutionaalisten uudistusten ministeri Umberto Bossi määritteli Euroopan unionin äskettäin stalinistiseksi unioniksi, jota on vastustettava ja josta on pyrittävä eroon. Hän kutsui EU:ta myös eräänlaiseksi Forcolandiaksi (hirttopuiden unioni) tällä halventavalla ilmaisulla hän antoi ymmärtää, että unioni tukee yksilön perusvapauksia polkevia toimia. Eräät muut Italian hallituksen jäsenet yhtyvät Bossin asiattomiin kannanottoihin tai ainakin antavat tukensa niille. Pääministeri Silvio Berlusconi, joka toimii myös Italian väliaikaisena ulkoministerinä, oli läsnä Pohjoisen liiton (Lega Nord) kokouksessa, jossa Umberto Bossi esitti uudelleen koko Euroopan yhteisöä herjaavat syytöksensä. Sen sijaan, että Berlusconi olisi puuttunut näihin syytöksiin, hän tyytyi vain hymyilemään ja näin hiljaisella hyväksymisellään tosiasiallisesti antoi tukensa Bossin lausumille. Tällainen käytös Italian hallituksen korkeimmilta edustajilta voi antaa aihetta epäillä Italian todellista halua tehdä vilpitöntä yhteistyötä Euroopan yhdentymisen puolesta. Jos Italia pitää kiinni näistä lausumista, se ei helpota yhteisön päämäärän toteuttamista vaan voi edistää, joko suoraan tai ainakin passiivisuudellaan, sellaisia toimenpiteitä, jotka ovat omiaan vaarantamaan [] sopimuksen tavoitteiden saavuttamista (EY:n perustamissopimuksen 10 artikla). Mihin toimiin neuvosto aikoo ryhtyä tilanteen selkeyttämiseksi? Yhteinen vastauskirjallisiin kysymyksiin P-0748/02, P-0756/02, P-0757/02 ja P-0779/02 (26. kesäkuuta 2002) Neuvosto ilmoittaa arvoisalle parlamentin jäsenelle, ettei sillä ole tapana kommentoida poliitikkojen antamia lausuntoja.
KIRJALLINEN KYSYMYS E-1026/02 esittäjä(t): Klaus-Heiner Lehne (PPE-DE) komissiolle. Paikallisista ympäristömääräyksistä johtuva syrjintä neljässä Ruotsin kaupungissa.



Virallinen lehti nro 229 E , 26/09/2002 s. 0171 - 0172



KIRJALLINEN KYSYMYS E-1026/02 esittäjä(t): Klaus-Heiner Lehne (PPE-DE) komissiolle (16. huhtikuuta 2002) Aihe: Paikallisista ympäristömääräyksistä johtuva syrjintä neljässä Ruotsin kaupungissa Tämän vuoden tammikuun 1. päivänä neljässä Ruotsin kaupungissa Tukholmassa, Malmössa, Göteborgissa ja Lundissa astui voimaan uusi ympäristömääräys. Määräys koskee dieselmoottorilla käyviä kuorma-autoja, joiden sallittu enimmäispaino on 3,5 tonnia, ja se ulottuu myös ulkomaisiin ajoneuvoihin. Ajoneuvot, joissa on eurooppalaisten standardien mukainen moottori, eivät täytä näitä uusia ympäristömääräyksiä. Näin ollen niillä saa liikennöidä kyseisissä Ruotsin kaupungeissa vain rajoitetusti. Liikenteenharjoittaja on velvollinen asentamaan ajoneuvoihin suodattimet, joita on saatavilla vain Ruotsissa. Ajoneuvoihin, joihin tällainen suodatin on asennettu, ei kuitenkaan enää voi tankata tavallista dieselpolttoainetta. Käytännössä tämä johtaa siihen, että kyseisissä kaupungeissa voivat liikennöidä vain paikalliset turistibussit ja kuljetusliikkeet. Katsooko Euroopan komissio, että määräykset ovat yhteisön lainsäädännön, etenkin perusvapauksien, vastaisia? Miten komissio aikoo reagoida, jos se katsoo, että määräykset ovat yhteisön lainsäädännön vastaisia? Frederik Bolkesteinin komission puolesta antama vastaus (12. kesäkuuta 2002) Komissio ei ole tietoinen arvoisan parlamentin jäsenen kuvailemista toimenpiteistä. Komissio ottaa yhteyttä Ruotsin viranomaisiin saadakseen lisätietoja kyseisten toimenpiteiden mahdollisesti aiheuttamista ongelmista. Komissio pyytää myös arvoisaa parlamentin jäsentä toimittamaan sille yksityiskohtaisempaa tietoa asiasta.
KIRJALLINEN KYSYMYS P-0779/02 esittäjä(t): Armando Cossutta (GUE/NGL) neuvostolle. Perusoikeuskirjan demokraattisten periaatteiden kanssa ristiriidassa olevat Italian hallituksen antamat lausunnot.



Virallinen lehti nro 229 E , 26/09/2002 s. 0130 - 0131



KIRJALLINEN KYSYMYS P-0779/02 esittäjä(t): Armando Cossutta (GUE/NGL) neuvostolle (19. maaliskuuta 2002) Aihe: Perusoikeuskirjan demokraattisten periaatteiden kanssa ristiriidassa olevat Italian hallituksen antamat lausunnot Lega Nord -puolueen, jolla on Italian hallituksessa kolme tärkeää ministerinpaikkaa, hiljattain pidetyssä kongressissa Berlusconin hallituksen institutionaalisista uudistuksista vastaava ministeri, puoluesihteeri Umberto Bossi esitti näkemyksiä, joiden poliittinen sisältö on hyvin vakava ja jotka ovat perussopimusten ja perusoikeussopimuksen periaatteiden vastaisia. Kyse ei näin ollen ole pelkästään legitiimeistä Euroopan vastaisista näkemyksistä, vaan näkemyksistä joita ei voida hyväksyä. Berlusconin hallituksen ministerin Lega Nord -puolueen kongressissa antamat lausunnot, jotka pääministeri Silvio Berlusconi hyväksyi, koska hän ei arvostellut niitä, loukkaavat selvästi periaatteita, joille Euroopan unioni perustuu ja joista määrätään Euroopan unionista tehdyn sopimuksen 6 artiklassa. Eikö neuvoston mielestä esimerkiksi Bossin toteamus, että perusoikeuskirjaa ovat halunneet vapaamuurarit, fasistit, natsit ja kommunistit, loukkaa perusoikeuskirjan periaatteita, mitä ei voida pitää ainoastaan perusoikeuskirjan karkeana ja julmana arvostelemisena? Eikö neuvoston mielestä se, että Lega Nord -puolueen kongressissa läsnä ollut Silvio Berlusconi jätti kritisoimatta edellä mainittuja lausuntoja merkitse sitä, että koko Italian hallitus tukee näitä demokratian vastaisia, karkeita ja ala-arvoisia lausuntoja? Eikö komission mielestä ole tarpeen käynnistää Italiaa vastaan Euroopan unionista tehdyn sopimuksen 7 artiklan mukainen menettely? Yhteinen vastauskirjallisiin kysymyksiin P-0748/02, P-0756/02, P-0757/02 ja P-0779/02 (26. kesäkuuta 2002) Neuvosto ilmoittaa arvoisalle parlamentin jäsenelle, ettei sillä ole tapana kommentoida poliitikkojen antamia lausuntoja.